

Pressemeddelelse 30.11.2020

**Ny julesang fra Nykøbing Falster Revyen:   
"Mens vi venter"**

*Revyholdet bag Nykøbing Falster Revyen 2021 har sammen sunget og indspillet en helt ny julesang, hvor der er skruet op for julestemningen. Sangen er klar til at skabe masser af julehumør i hele julemåneden.*

”Vi er flere, der vil insistere på, at julen bliver dejlig i år. ”

Sådan synger revyholdet bag næste års Nykøbing Falster Revy. Med masser af bjældeklang bliver julen 2020 sunget ind med en helt ny julesang fra Danmarks næststørste revy.

”Det er første gang, at en revy laver en julesang popsang, og da vi i 2020 ikke fik muligheden for at optræde, hvad var så mere oplagt end at lave en julesang,” fortæller revydirektør Mickey Pless.

Han står bag musikken, mens skuespiller Rasmus Krogsgaard har skrevet teksten til ’Mens vi venter… ’, der skal sprede julehumør fra den 1. december.

”Vi lægger 2020 bag os og ser frem mod 2021, hvor vi glæder os til, at vi skal på revyscenen igen. Det kan man vist ikke gøre meget bedre end med en julesang, og så er vi jo bare alle sammen helt pjattede med jul,” siger revydirektør Mickey Pless om baggrunden for julesangidéen.

I 2021 er det ***Silas Holst, Pernille Schrøder, Rasmus Krogsgaard, Rikke Buch Bendtsen, Karsten Jansfort og Mickey Pless***, der sørger for underholdningen på de skrå brædder i Nykøbing Falster Revyen. Og det er også hele revyholdet, der har været i studiet for at indspille julesangen.

”Jeg synes jo, at det har været helt fantastisk at kunne samle alle skuespillerne om at lave julesangen. Det sammenhold og fællesskab, som revyholdet har, gør bare, at det bliver et fantastisk revy år i Nykøbing Falster i 2021. Det er jeg ikke et sekund i tvivl om,” siger Mickey Pless.

Teksten giver i ægte revystil et par kærlige stikpiller til coronarestriktionerne, og så sætter sangen ord på noget af det, som mange efterhånden sukker efter, ikke mindst i juletiden.

”Vi glæder os til, at vi igen kan være sammen, som vi har lyst til. Det har været et hårdt år for rigtig mange mennesker, og vi forsøger med sangen her at sprede lidt julestemning og give folk et smil på læben,” siger Mickey Pless, der lover revyhungrende gæster, at Nykøbing Falster Revyen, der årligt tiltrækker godt 30.000 gæster, vil blive spillet næste år.

”Vi er så klar til at komme på scenen og optræde for publikum, for vi savner virkelig at være med til at skabe noget godt humør. Med julesangen kan vi sørge for lidt god stemning og fremtiden ser jo efterhånden noget lysere ud.

Så vi håber, at folk vil tage godt imod sangen og synge med hjemme i stuerne,” siger Mickey Pless.

**Fakta:**

Sangen ’Mens vi venter… ’ kan downloades gratis på Nykøbing Falster Revyens hjemmeside: <https://www.nyk-revy.dk/> samt på diverse musiktjenester.

Musikvideoen til sangen kan ses på revyens Facebook side og på YouTube:

<https://youtu.be/aN4SN66JK2U>

Tekst: Rasmus Krogsgaard

Musik: Mickey Pless

Medvirkende skuespillere:

Silas Holst, Pernille Schrøder, Karsten Jansfort, Rikke Buch Bendtsen, Rasmus Krogsgaard & Mickey Pless

Vokaler er indspillet i Facit Studie, Slangerup – 2020

Musikalsk arrangement: Mickey Pless

Keys & Programmering: Mickey Pless

Kor: Mickey Pless

Guitar: Casper Gyldensøe

Trompet: Jens Gotholdt

Sax: Thomas Lund Madsen

***For yderligere oplysninger eller interview kontakt revydirektør Mickey Pless på tlf. 61788043 eller pressekoordinator Hanne Gaard Guldager på tlf. 93942110***